С Т А Н О В И Щ Е

От: Доцент д-р Марко Петков Димитров, Университет за национално и световно стопанство – София, катедра „Политическа икономия“ секция „Стопанска история“, научна специалност: 2.2 История и археология.

Относно: конкурс за **професор** по научна специалност 3.1 Социология, антропология и науки за културата (Етнография – Политическа етнология)

**Информация за конкурса**

Конкурсът е обявен за нуждите на катедра „Етнология“ В Исторически факултет на СУ „Св. Климент Охридски.

**Информация за кандидата**

В конкурса участва един кандидат – доц. д.н. Веселин Иванов Тепавичаров от СУ „Св. Климент Охридски“, катедра „Етнология“ при Исторически факултет. Тепавичаров има завидна научно-преподавателска и институционална кариера. Възпитаник е на Историческия факултет на СУ „Св. Климент Охридски“, където завършва висшето си образование през 1981 г. След това става преподавател в същия факултет. От 1991г. до сега преподава Етнология. Преди това е бил преподавател по история (1985-1991 г.). Последователно придобива научни степени и звания - „доктор по история“, доцент, „доктор на науки за културата“. От 2007 до 2015 г. е ръководител на катедрата по Етология към Исторически факултет. Заемал е и други ръководни длъжности - ръководител на Общото събрание на Исторически факултет (2008-2012 г.), член на КС на СУ (2012 до сега), Член на Комисията за образование на малцинствата към МОН (2009-2012), член на Международната асоциация на антрополозите (в момента).

**Изпълнение на изискванията за заемане на академичната длъжност професор:**

Представеният от Тепавичаров хабилитационен труд „Носталгията по социализма в България“ има всички характеристики и качества на задълбочено научно проучване по един много актуален въпрос от близкото минало и настоящето на българската нация, който се отнася до нейната народопсихология, манталитет и историческа съдба. Трудът се състои от Предговор, пет глави, Заключение, Използвана литература и Приложение. Авторът подхожда отговорно към темата, като най-напред прави подробно изложение на теориите, които предлагат различни обяснения на връзката „съвременност – минало“ в народната и индивидуална памет. Това става здрава основа за изложението, анализа и оценките в следващите глави на труда, отнасящи се до българския случай на реакции към дихотомията (терминът е на автора) „социализъм – капитализъм“ след 1989 г. Тепавичаров не само подробно излага тези теории, но показва и своите позиции.

Във втора, трета, четвърта и пета глава, на основата на богат изворов материал (главно интервюта с хора от различни поколения, професионална и политическа принадлежност) Тепавичаров разкрива една доста подробна и аргументирана картина на причините за възникването на носталгията по социализма и особеностите, в които тя се проявява в различните, определени от него „носталгични групи“, както и последиците от нейната поява след 1989 г. Анализът и изводите на автора се облягат на богата научна литература по тези проблеми на прехода не само в България, но и в другите страни от бившия социалистически блок. Успях да изброя 257 заглавия, от които 51 на чужд език.

Всичко това дава възможност Тепавичаров да създаде един завършен, изцяло приносен труд, който, освен всичко друго, представлява и своеобразно „огледало“ на българската история през последните 30 години (и преди това) и ориентир за следващите поколения в сложния лабиринт на българския преход.

Освен хабилитационния труд за участие в конкурса В. Тепавичаров е представил и списък, в който са включени:

3 публикации в реферирани списания (Web of Science), една от тях е в съавторство (една от тях на английски език);

6 публикации в нереферирани списания с научно рецензиране или в редактирани колективни трудове (една от тях на английски език);

8 студии, публикувани в нереферирани списания с научно рецензиране или в редактирани колективни трудове (една от тях на английски език).

Всички трудове са в областта на етнологията и политическата антропология, което ги прави напълно адекватни на областта, в която е обявен конкурса за професор. Както се спомена по-горе в изложението, Тепавичаров е доктор по история и доктор на науките по социология, антропология и науки за културата (т. нар. голям докторат), което е още един голям плюс за него, защото съчетава научен опит и познания в две области на науката. Освен това, в последно време е рядко явление кандидатите за професорско звание да притежават титла „доктор на науките“.

Допълнително може да се отбележи, че в дългогодишното си битие на преподавател и учен в областта на етнологията и социалната антропология кандидатът има активно участие (с доклади) в научни форуми, където популяризира своите идеи и практически изследвания. Това са 17 национални и 20 международни конференции.

Неотменима част от научната и научно-приложна дейност на Веселин Тепавичаров представлява научното ръководство докторанти, участието му и ръководството на научни проекти. Под негово ръководство са защитили успешно докторати 4 души, а участието на Тепавичаров в научни проекти е впечатляващо – 6 национални проекта, на които е ръководител и множество университетски проекти, на част от които е ръководител, а в други - участник.

Справката за научните приноси на Тепавичаров буди респект. В нея, след хабилитацията му през 2000 г. са посочени 11 конкретни приноса, най-съществените от които са, според мене, обособяването, анализът и характеристиката на отделните политически групи в българското общество по региони, с което се изясняват съществени страни в политическата им култура, а от там и на политическата култура на големи „масиви“ от нацията. Тепавичаров разработва и въпроса за политическите субкултурни общности като елемент на политическата култура на българското общество. Тези проблеми кандидатът разработва в редица свои работи, като най-съществена от тях е монографията „СДС – това съм аз“.

Списъкът с също е впечатляващ. Ще посоча само по-значителните бази данни, в които са отбелязани цитирания на трудове на Тепавичаров: Web of Science Clarivate Analytics – 26 цитирания и 3 индексирани документа; Scopus ELSEVIER – 3 цитирания; Central and Eastern European Online Library (CEEOL) – 31 цитирания и 3 рецензии; ProQest EbookCentral - 2 цитирания; CiteEc - 1 цитиране; Киберленинка – 1 цитиране.

Научното творчество на доц. В. Тепавичаров, по мое мнение, представлява значителен принос в изследването на близкото минало от историята на нашия народ. Насочването на научните му усилия към епохата на социализма го поставя в групата на пионерите в изследването на този период, който все още предизвиква противоречиви оценки не само в общественото съзнание, но и в научната общност. Само по себе си това е доста смело начинание, но Тепавичаров успява да изгради свое отношение, което стои върху твърди мирогледни основи.

Специално, изследването на отражението на тази епоха в съзнанието и паметта на българите от различни поколения представлява сериозен принос в обогатяването и на народопсихологическата характеристика на нашия народ.

**Оценка на учебно-преподавателската дейност**

 Веселен Тепавичаров има богат преподавателски стаж. Веднага след завършването на висшето образование той започва като асистент по История на България в Историческия факултет. Тук преминава и останалата част от преподавателската дейност на кандидата до сега.

В момента Тепавичаров преподава осем курса в бакалавърска и магистърска степен в Историческия факултет на СУ, всички изцяло в областта на социологията и антропологията. Освен основните курсове по специалността, в „арсенала“ на преподавателската му дейност има доста богата палитра и от други дисциплини – Антропология на социализма, Етнология и политика, Етнополитически модели в културната антропология, Национално миротворчество и държавна политика и др.

 Като част от преподавателската дейност на Тепавичаров могат да се посочат и ръководството на дипломни работи на студенти от бакалавърска и магистърска степен (магистърски тези), както и някои от проектите, в които той е ръководител или участник. При ръководството на докторанти, за това също се писа по-горе, също има в значителна степен преподавателска дейност и обучение, тъй като, според законодателството, докторантурите са третата степен на висшето образование.

**Бележки и препоръки.**

Те не са много. Бележките ми не би трябвало да се смятат за силно критични, а повече като пожелания за подобряване на хабилитационния труд при едно евентуално преиздаване, се отнасят до тези части от него, в които се интерпретират проблеми на стопанската история на България през периодите, обект на авторовото внимание. Най-същественото, което искам да отбележа, е това, че на някои места има доста неясна и в известна степен уклончива интерпретация на събития и факти от икономическия живот, което, според мене, се дължи на използваната от Тепавичаров литература. Например, за стопанската история от времето между двете световни войни той ползва в голяма степен автори от онова време, които не дава възможност да се създаде истинска представа за състоянието на икономиката тогава.

**Заключение**

Веселин Тепавичаров напълно покрива минималните количествени изисквания по всички показатели, определени в ЗРАС (последното му издание), дори ги надхвърля. Разнообразните насоки и постижения на неговата научна, научно-популяризаторска и преподавателска дейност представляват съществен принос в съвременната българска политическа етнология. Процедурните изисквания на ЗРАСРБ, Правилника за приложението му и нормативните документи на СУ „Св. Климент Охридски“ са спазени. Всичко това ми дава основание да препоръчам на Уважаемото жури да присъди на доц. дн Веселин Иванов Тепавичаров званието „професор“ по Професионално направление 3.1 Социология, Антропология и науки за културата, за което ще гласувам „ЗА“ с пълна убеденост.

23.11.2019 г. Подпис: ……………………

Гр. София (доц. Марко Димитров)